
cBrain indgår sin hidtil største aftale med 2 fagforeninger 

cBrain har indgået en rammeaftale om leverance af en omfattende medlemsløsning

til Danmarks Lærerforening og Frie Skolers Lærerforening. Aftalen er cBrains

hidtil største kontrakt. Samtidig understøtter aftalen mulighed for en

yderligere udbredelse af cBrains medlemsløsning gennem administrative

fællesskaber mellem Danmarks Lærerforening og andre faglige organisationer. 

Løsninger til medlemsorganisationer udgør et vigtigt marked for cBrain. Aftalen

har derfor stor betydning, fordi den styrker cBrains position inden for dette

løsningsområde, både referencemæssigt og produktmæssigt. 

Samtidig demonstrerer aftalen fortsat succes for cBrains vækstplan, hvor det er

et mål at opnå en stærk markedsposition inden for udvalgte løsningsområder. 

cBrain annoncerede sin medlemsløsning i maj 2007. Løsningen er baseret på den

erfaring, som cBrain har opnået gennem projekter for bl.a. Dansk

Socialrådgiverforening, Det Danske Spejderkorps, Ergoterapeutforeningen, Kost

og Ernæringsforbundet og Socialdemokraterne. 

Løsningen til Danmarks Lærerforening og Frie Skolers Lærerforening skal

understøtte bl.a. decentral medlemsadministration,

økonomi/kontingentopkrævning, selvbetjening for medlemmer og

tillidsrepræsentanter, overenskomstforhandlinger, kursusadministration samt

administration af forsikringer, feriehuse, lån mv. 

Danmarks Lærerforening er, med over 70.000 medlemmer, en af Danmarks større

fagforeninger. cBrain ser derfor rammeaftalen med Danmarks Lærerforening og

Frie Skolers Lærerforening som en blåstempling af cBrains medlemsløsning, fordi

den viser, at cBrains medlemsløsning er konkurrencedygtig i relation til de

større fagforeninger. 

Rammeaftalen åbner mulighed for, at Danmarks Lærerforening kan indlede

administrative samarbejder med andre fagforeninger baseret på cBrains løsning.

cBrain forventer derfor, at rammeaftalen vil kunne medvirke til en yderligere

udbredelse af cBrains medlemsløsning. 

cBrains medlemsløsning er baseret på et bibliotek af softwarekomponenter.

Projektet med Danmarks Lærerforening og Frie Skolers Lærerforening vil give

anledning til en udbygning af dette bibliotek og dermed en yderligere styrkelse

af cBrains medlemsløsning. 

cBrain fastholder forventningerne til indeværende regnskabsår, som er en

omsætningsvækst på 40-60% samt en indtjening (EBT) på 5-15%. 

